P6_TA(2005)0210

Social- og arbejdsmarkedspolitisk dagsorden 2006-2010

Europa-Parlamentets beslutning om den social- og arbejdsmarkedspolitiske dagsorden for perioden 2006-2010 (2004/2191(INI))

Europa-Parlamentet,

- der henviser til Kommissionens meddelelse (KOM(2005)0033),

- der henviser til den europæiske socialpagt,

- der henviser til rapporten af maj 2004 fra Kontaktgruppen på Højt Plan om socialpolitikkens fremtid i en udvidet Europæisk Union,

- der henviser til sin beslutning af 3. september 2003 om resultattavlen for implementering af dagsordenen for den social- og arbejdsmarkedspolitiske dagsorden [1],

- der henviser til Kommissionens arbejdsdokument af 18. maj 2004 om den sociale situation i Den Europæiske Union (SEK(2004)0636),

- der henviser til meddelelsen fra kommissionsformand José Manuel Barroso i samråd med næstformand Günter Verheugen til Det Europæiske Råds forårsmøde "Vækst og beskæftigelse: en fælles opgave — Et nyt afsæt for Lissabon-strategien" af 2. februar 2005 (KOM(2005)0024),

- der henviser til traktaten om en forfatning for Europa,

- der henviser til der henviser til grønbogen "imødegåelse af den demografiske ændring: en ny solidaritet mellem generationerne" (KOM(2005)0094),

- der henviser til forretningsordenens artikel 45,

- der henviser til betænkning fra Udvalget om Beskæftigelse og Sociale Anliggender og udtalelsen fra Udvalget om Kvinders Rettigheder og Ligestilling (A6-0142/2005),

A. der henviser til, at det for at nå Lissabon-målene med flere og kvalitativt bedre job og social samhørighed er nødvendigt at modernisere og styrke den europæiske sociale model for bedre at kunne tage hensyn til ændringer i befolkningens struktur og den viden og de færdigheder, der kræves af et samfund, hvis teknologier har ændret sig,

B. der henviser til, at den sociale samhørighed blandt borgere i Den Europæiske Union tjenes godt, hvis alle, der er i stand til at arbejde, har mulighed for at få et tilstrækkeligt betalt job og arbejdsbetingelser, der gør det muligt at have en rimelig balance mellem arbejde og privatliv, og de, der ikke står til rådighed for arbejdsmarkedet, har en passende indkomst, der hæver dem op over fattigdom,

C. der henviser til, at udvikling og fremme af europæisk menneskelig og social kapital ikke blot er af afgørende betydning for at opbygge en videnbaseret økonomi, men også er et vigtigt element i den sociale integration og i tilpasninger som reaktion på strukturelle ændringer på arbejdsmarkedet,

D. der henviser til, at små og mellemstore virksomheder (SMV) i hele Unionen yder et væsentligt bidrag til væksten og beskæftigelsen, eftersom de beskæftiger et stort antal arbejdstagere; der henviser til, at der nu især fokuseres på skabelsen af arbejdspladser ved oprettelse af nye virksomheder og generelt gennem SMV'er; medlemsstaterne bør navnlig med henblik herpå fremme iværksætterånd, innovation og et erhvervsvenligt miljø,

E. der henviser til, at erhvervsfrekvensen i Europa skal stige, hvilket betyder, at der er behov for en større indsats for og for praktiske, fremsynede foranstaltninger til at hjælpe kvinder, unge handicappede, ældre arbejdstagere, ufaglærte, langtidsledige og medlemmer af mindretal med at finde job, der svarer til deres kvalifikationer,

F. der henviser til, at der er for lidt arbejdskraftmobilitet i Europa, og at den arbejdskraft, der potentielt er til rådighed, anvendes på en utilstrækkelig måde,

G. der henviser til, at der til trods for den pionerrolle, som EU har spillet inden for området ligebehandling og bekæmpelse af forskelsbehandling, stadig er betydelige problemer, f.eks. kvinders undertiden vanskelige adgang til arbejdsmarkedet, lønforskelle, forskelle i muligheder inden for uddannelse og for så vidt angår karriereudsigter og forfremmelser, de vanskeligheder, der er med at kombinere arbejde og familieforpligtelser, og manglen på inddragelse i beslutningsprocesser i samfundet,

H. der henviser til nødvendigheden af en effektiv kamp imod fattigdom,

I. der henviser til, at de sociale politikker udgør en central faktor med henblik på at sikre den sociale samhørighed og adgangen til de grundlæggende rettigheder, og er en central faktor i den økonomiske vækst i Unionen,

J. der henviser til, at foreningen af arbejde og familieliv bør gøres praktisk gennemførlig, så mænd og kvinder kan være aktive på arbejdsmarkedet, gøre karrierefremskridt og føre et harmonisk og givende familieliv,

K. der henviser til, at virksomhederne i overensstemmelse med det sociale ansvar, der påhviler dem, bør garantere de bedst mulige uddannelsesvilkår for deres ansatte:

- i perioder, der er afsat til praktisk anvendelse af indledende uddannelse,

- for vedvarende uddannelse af deres ansatte,

- i forbindelse med anerkendelse og validering af de erhvervsmæssige erfaringer;

der henviser til, at alle store virksomheder for at opnå disse mål bør udforme uddannelses- og kvalifikationsudviklingsplaner, der skal forhandles, dels mellem arbejdsmarkedets parter og dels de institutioner, der udsteder erhvervskvalifikationerne,

Generelt

1. mener, at Kommissionen giver en god analyse af de problemer og opgaver, som EU står over for med henblik på at bevare og forstærke den enestående europæiske sociale model; er af den opfattelse, at denne europæiske social- og arbejdsmarkedspolitiske dagsorden skal bidrage til en afbalanceret gennemførelse af de fire søjler i Lissabon-strategien, nemlig økonomisk koordinering, beskæftigelsespolitik, social- og arbejdsmarkedspolitik og bæredygtig udvikling;

2. beklager, at opnåelsen af den ambitiøse Lissabon-strategi ikke tilstræbes så energisk, som det er blevet forlangt andetsteds, fordi forslagene er for generelle og/eller på grund af manglende praktiske foranstaltninger i den social- og arbejdsmarkedspolitiske dagsorden; bemærker i denne forbindelse Unionens strategiske mål: "Fornyet vækst er af vital betydning for velstand, kan genskabe fuld beskæftigelse og udgør grundlaget for social retfærdighed og lige muligheder for alle. Den er også af vital betydning for EU's stilling i verden og for EU's muligheder for at tilvejebringe de ressourcer, der er nødvendige for at tackle mange forskellige globale udfordringer" [2];

3. understreger vigtigheden af hver enkelt medlemsstats ansvar for at gennemføre og anvende den eksisterende lovgivning og indføre reformer for at nå Lissabon-målene;

4. er af den opfattelse, at den europæiske social- og arbejdsmarkedspolitiske dagsorden skal bidrage til overholdelse af de i traktaten om en forfatning for Europa indeholdte grundlæggende rettigheder; foreslår derfor, at der i dagsordenen fastsættes en årlig gennemgang af Unionens sikring af de grundlæggende sociale rettigheder;

5. opfordrer Rådet og Kommissionen til på basis af denne social- og arbejdsmarkedspolitiske dagsorden at udarbejde en ægte dagsorden for social- og arbejdsmarkedspolitikken, der bygger videre på dagsordenen for social- og arbejdsmarkedspolitikken 2000-2005, og som indeholder konkrete politiske forslag, en tidsplan og en konkret procedure (scoreboard) for, hvordan gennemførelsen skal følges op; opfordrer Kommissionen til bedre at udnytte den social- og arbejdsmarkedspolitiske dagsorden ved hjælp af de forslag, der er angivet emne for emne i denne beslutning;

6. bifalder Kommissionens faste hensigt om at styrke den sociale dimension i globaliseringen og forventer at blive hørt vedrørende praktiske foranstaltninger, der skal foreslås af Kommissionen og dens arbejdsgruppe sammensat af medarbejdere fra forskellige afdelinger, der arbejder på dette område;

7. er af den opfattelse, at integreringen af de forskellige fællesskabsprogrammer i Progress-programmet ikke må bevirke, at synligheden af og de finansielle midler til aktionsprogrammerne fra de fem berørte områder reduceres; anmoder om, at alle berørte aktører fra civilsamfundet inddrages i opfølgningen af de forskellige programbestanddeles gennemførelse;

8. noterer sig Kommissionens planer i forbindelse med en meddelelse om sociale tjenester af almen interesse; opfordrer i den forbindelse til, at disse tjenester udelukkes fra underretningsforpligtelsen inden for rammerne af politikken for statsstøtte, og at der forelægges et forslag til rammedirektiv om tjenester af almen interesse, hvori principperne for og finansieringen af disse almene tjenester sikres;

9. mener, at omfattende og detaljerede statistikker og analyser er nødvendige, og at der skal oprettes et passende offentligt socialstøttesystem, der giver information om jobmuligheder, tilsvarende sundhedstjenester og rådgivningsinstanser; understreger merværdien af partnerskaber mellem myndigheder, arbejdsmarkedets parter og civilsamfundet; understreger den bredere betydning af begrebet "bedste regeringsførelse"; konstaterer, at årlige møder er vigtige som et middel til opfølgning og evaluering af Den Social- og Arbejdsmarkedspolitiske Dagsorden; mener dog, at der i et udvidet Europa bør findes en sammenhængende og veldefineret netværksstrategi; ser ikke tegn på en egentlig beslutsomhed med henblik på at fordele ansvar og kompetence mellem Fællesskabet, medlemsstaterne og ngo'erne;

10. er klar over, at lokaløkonomien og smv'er er væsentlige faktorer for den økonomiske udvikling og beskæftigelsen, og at de tegner sig for over 90 % af erhvervsaktiviteterne i de europæiske økonomier; konstaterer, at skabelse af nye job kan fremmes ved at hjælpe smv'erne og udvikle gunstige betingelser samt udforme særlige programmer for disse virksomheder samt yde støtte til skabelse af nye arbejdspladser;

11. opfordrer indtrængende til, at den intention, der er blevet bebudet om at vurdere den sociale og beskæftigelsesmæssige virkning af hver enkelt EU-foranstaltning, ledsages af et praktisk instrument til at føre denne intention ud i livet og af foranstaltninger til evaluering og nøje overvågning;

Demografi og adgang til beskæftigelse

12. mener, at den nuværende demografiske udvikling udsætter arbejdsmarkedet og den sociale sikring for pres; understreger, at der er absolut behov for positive foranstaltninger til styrkelse af de ældres stilling på arbejdsmarkedet og passende politisk reaktion, der ikke kun vender denne udvikling, men også åbner nye muligheder, mere fleksibilitet i valg af pensions- og fratrædelsesordninger samt positive incitamenter for at øge det antal år, som folk tilbringer i aktiv beskæftigelse; er af den opfattelse, at der som led i samordningen af pensioner bør indledes en bred debat om retten til en acceptabel pension for alle og herunder også for arbejdstagere med atypiske arbejdsformer eller personer fra højrisikogrupper;

13. bifalder grønbogen om demografiske ændringer som et nyttigt bidrag til analysen af de mange forskelligartede udfordringer, som Den Europæiske Union står overfor, og mener, at Parlamentet bør bidrage til de samlede overvejelser af følgerne af de faldende befolkningstal og fremsætte forslag til passende politiske instrumenter, som EU og medlemsstaterne kan bruge til at imødegå fænomenet;

14. konstaterer, at visse samfundsgrupper stadig diskrimineres i deres ret til kvalitetsfyldt arbejde; opfordrer til konkrete forslag med henblik på specielt at støtte kvinder, ældre, unge, handicappede og medlemmer af mindretal i deres integration på arbejdsmarkedet og deltagelse i programmerne for beskæftigelse og social solidaritet;

15. håber, at kampen imod diskrimination, der især er knyttet til tilhørsforhold til et mindretal, vil blive styrket, og at medlemsstaterne vil blive tilskyndet til at udveksle oplysninger vedrørende bedste praksis; opfordrer til, at der lægges særlig vægt på fremme af familien over hele linjen på europæisk og nationalt plan;

Flere og bedre job

16. mener, at det er nødvendigt, at der vedtages praktiske foranstaltninger til at udarbejde programmer i samråd med arbejdsmarkedets parter og i dialog med specialiserede offentlige og/eller private organer for at fremme uddannelse og erhvervsuddannelse og for reelt at tilvejebringe livslang læring med det formål at forbedre udnyttelsen af viden og informationssamfundet i overensstemmelse med arbejdsmarkedets behov;

17. opfordrer til, at multilaterale projekter med sigte på at forbedre de nationale uddannelses- og erhvervsuddannelsessystemer og dermed europæiske almene og erhvervsfaglige uddannelsesprojekter støttes, hvorved adgang til almen og erhvervsfaglig uddannelse vil blive betragtet som en grundlæggende social rettighed, og mener desuden, at livslang almen uddannelse og erhvervsuddannelse skal rettes imod tilnærmelse og anerkendelse af erhvervskvalifikationer, og forventer, at virksomhederne i overensstemmelse med det ansvar, der påhviler dem i social henseende, inddrages i erhvervsuddannelse og efterfølgende erhvervelse af kvalifikationer i samråd med de relevante institutioner;

18. opfordrer Kommissionen til med hensyn til den nye strategi for perioden 2007-2012 for sundhed og sikkerhed på arbejdspladsen at vedtage en mere effektiv tilgang til årsagerne til og konsekvenserne af arbejdsulykker; opfordrer i denne forbindelse til:

- en revision af Rådets direktiv 92/85/EØF af 19. oktober 1992 om iværksættelse af foranstaltninger til forbedring af sikkerheden og sundheden under arbejdet for arbejdstagere som er gravide, som lige har født, eller som ammer [3],

- en revision af Europa-Parlamentets og Rådets direktiv 2004/37/EF af 29. april 2004 om beskyttelse af arbejdstagere mod risici for under arbejdet at være udsat for kræftfremkaldende stoffer eller mutagener (kodificeret udgave af direktiv 90/394/EØF) [4],

- en udvidelse af anvendelsesområdet for Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet [5], så det kommer til at omfatte foranstaltninger mod mobning på arbejdspladsen og til at dække selvstændige, vikarer, fjernarbejdere og hjemmearbejdere;

- et direktivforslag, der vedrører sygdomme i muskler og led, og hvori opmærksomheden rettes mod de problemer, som monotont arbejde forårsager;

19. anser det for nødvendigt, at medlemsstaterne forbedrer miljøet for oprettelse og understøttelse af allerede eksisterende SMV'er gennem fremsynede foranstaltninger på nationalt, regionalt og lokalt plan; mener, at disse foranstaltninger især skal tage sigte på informations- og kommunikationsbranchen samt tjenesteydelsessektoren, da disse sektorer besidder et særlig højt potentiale for skabelse af job;

20. opfordrer Kommissionen til at styrke og klarlægge det oprindelige Lissabon-mål med bekæmpelse af fattigdom ved at vedtage et klart overordnet mål for EU om at reducere fattigdomsniveauerne målt i forhold til BNP inden 2010 samt udvikle et sæt standarder for social integration, i forhold til hvilke resultaterne af den sociale integrationsstrategi kan måles;

21. opfordrer Rådet og Kommissionen til at fastholde og styrke strategien for social integration som en distinkt og synlig strategi, der indgår som et selvstændigt element i den samordnede proces med henblik på social beskyttelse og social integration;

22. anser det for særlig vigtigt, at medlemsstaterne øger deres indsats for at træffe foranstaltninger til overførelse af uregistreret erhvervsaktivitet til regulær beskæftigelse;

Mobilitet

23. opfordrer til, at der udarbejdes en detaljeret rapport om den økonomiske virkning af at nægte arbejdere fra de nye medlemsstater adgang til beskæftigelse andetsteds i EU og til, at denne rapport ledsages af forslag til løsning af problemerne;

24. opfordrer til forbedring og udvidelse af Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser [6]; er af den opfattelse, at samarbejdet mellem inspektionstjenester på tværs af grænserne bør styrkes, og anmoder Kommissionen om at undersøge muligheden for at oprette en europæisk platform for samarbejdet mellem disse tjenester — et "socialt" Europol;

25. opfordrer til, at der i de detaljerede bestemmelser i bilagene til forordning (EF) nr. 883/2004 (den nye koordineringsforordning i fortsættelse af forordning (EF) nr. 1408/71) [7] tages højde for behovet for mobilitet og ønsket herom på en sådan måde, at implementeringsforanstaltningerne gør mobilitet til en realitet, snarere end at der foregives støtte til mobilitet, således som teksten i selve forordningen gør;

26. minder i den forbindelse om sit krav om et lovgivningsinstrument vedrørende indførelse af et forudgående og bindende grænseoverskridende kontrol af konsekvenserne for den sociale lovgivning og skattelovgivning (en grænseoverskridende konsekvensanalyse) i overensstemmelse med det ønske, Europa-Parlamentet gav udtryk for i sin beslutning af 28. maj 1998 om situationen for grænsearbejdere i Den Europæiske Union [8];

27. bifalder Kommissionens hensigt om at fremsætte forslag om fjernelse af hindringer for arbejdskraftens mobilitet, især dem der bunder i pensionsordninger, og opfordrer til, at disse forslag forelægges i år, hvis det er muligt;

Fremme af social inddragelse og samhørighed

28. er af den opfattelse, at det at have arbejde ganske vist er det vigtigste element for integrationen af mennesker i samfundet, men at der desforuden kræves en fornuftig social politik for at sikre ethvert menneskes ret til social beskyttelse og samhørigheden i medlemsstaterne;

29. glæder sig over Kommissionens planer om at gøre 2010 til det europæiske år for bekæmpelse af fattigdom og udstødelse; beklager, at Det Europæiske Råd på samlingen i marts 2005 i Bruxelles indskrænkede målsætningerne for social inddragelse og bekæmpelse af fattigdom til foranstaltninger mod fattigdom blandt børn; anmoder Rådet (beskæftigelse og sociale anliggender) og Kommissionen om at sikre virkeliggørelsen af den oprindelige Lissabon-målsætning, nemlig nedbringelse af fattigdom i Unionen, og gennemførelsen af alle bestanddele, som indgår i den åbne koordineringsmetode for bekæmpelse af fattigdom og social marginalisering;

30. støtter Kommissionens planer om at gennemføre en tilbundsgående høring om manglerne i de eksisterende socialsikringssystemer; er af den opfattelse, at alle aktører må inddrages heri;

31. støtter Kommissionens planer om at udbygge den i december 2004 iværksatte åbne koordineringsmetode i forbindelse med langvarige pleje- og sundhedsydelser til en fuldgyldig procedure; er af den opfattelse, at der i den forbindelse må fastlægges kvalitetskriterier, som skal sikre enhver ret til solidaritetsbaserede ydelser, der er til at betale; mener i overensstemmelse hermed også, at sundhedsydelser ikke kan være underlagt de for det indre marked og konkurrencen gældende regler;

Bekæmpelse af forskelsbehandling

32. minder om, at spørgsmålet om kønnenes ligestilling bør indgå i samtlige fællesskabspolitikker, da dette er den eneste metode til at sikre de tre vigtigste søjler i kvinders livskvalitet, nemlig bevidstgørelse, muligheder og fremgang.

33. udtrykker sin skuffelse over manglen på effektiv forslag til at fremme, nøje overvåge og evaluere ligestilling af mænd og kvinder og på politiske foranstaltninger med det mål at lette foreningen af arbejde og familieliv, hjælpe de personer, der forsørger personer, der er ude af stand til at arbejde, og generelt gøre arbejdstiden mere fleksibel; opfordrer Kommissionen til at overvåge overholdelsen af eksisterende lovgivning nøjere og, hvor det er påkrævet, at stille forslag om ændringer af denne og herunder om pålæggelse af sanktioner; anmoder Kommissionen om at udarbejde en konkret handlingsplan for ligestilling mellem mænd og kvinder med særlig vægt på afskaffelse af lønkløften; anmoder Kommissionen om i denne sammenhæng at gøre den 31. marts til en europæisk aktionsdag for "lige løn for lige arbejde";

34. støtter kraftigt planen om at organisere et Europæisk Ligestillingsår;

35. bifalder oprettelsen af det nye Europæisk Institut for Ligestilling, der har til formål at råde bod på den manglende information om ligestillingsspørgsmål; er af den opfattelse, at denne udvikling vil kunne øge synligheden af ligestillingsaspektet; mener, at det i et udvidet Europa vil være en fordel, og det vil kunne bygge bro mellem de gamle og nye medlemsstater, såfremt det placeres i en af de ti nye medlemsstater;

36. opfordrer Kommissionen til at supplere den social- og arbejdsmarkedspolitiske dagsorden med et direktiv, der forbyder forskelsbehandling af handicappede; anmoder om, at der lægges mere politisk vægt på den europæiske handlingsplan for lige muligheder for handicappede, og at handlingsplanen anvendes som et middel til reel ændring; anmoder om, at handlingsplanen anvendes som det vigtigste mainstreamingredskab for handicappede, og at dette skal omfatte rapporter fra medlemsstaterne om gennemførelse af EU-lovgivningens handicapbestemmelser; kræver, at medlemsstaterne aktivt inddrager handicappedes organisationer på nationalt plan i denne proces, og påpeger, at handlingsplanen kræver politisk synlighed og debat i Europa-Parlamentet og Rådet og henstillinger om fremtidige aktioner;

37. anmoder om et særskilt direktiv med det formål at afhjælpe aldersbetinget forskelsbehandling af personer i adgangen til varer og tjenesteydelser;

Den sociale dialog og lovgivning

38. noterer sig Kommissionens planer om at forelægge en grønbog om udviklingen i arbejdsretten med henblik på at nå frem til en forenkling af lovgivningen; er af den opfattelse, at en europæisk politik ikke må påvirke sociale og arbejdsmarkedsmæssige landvindinger i negativ retning; henviser i den forbindelse til artikel III-209 i traktaten om en forfatning for Europa om indbyrdes tilnærmelse af de bestræbelser, der har som mål at fremme beskæftigelsen og forbedring af leve- og arbejdsvilkårene, idet forbedringerne bibeholdes;

39. glæder sig over Kommissionens initiativ i forbindelse med den transnationale grænseoverskridende sociale og arbejdsmarkedsmæssige dialog; anmoder Kommissionen om også at støtte denne dialog ved at afsætte personale hertil og håber, at arbejdsmarkedsparterne vil støtte dette initiativ;

40. anmoder Kommissionen om at forelægge et forslag om revision af Rådets direktiv 94/45/EF [9], således som det allerede blev lovet for 2002, med følgende vigtigste målsætninger: i) udvidelse af anvendelsesområdet og styrkelse af informations- og høringsretten i tilfælde af omstruktureringer og ii) forbedring af arbejdsvilkårene for arbejdsrepræsentanterne i det europæiske samarbejdsudvalg;

41. mener, at Lissabon-målet om mere og bedre beskæftigelse, der giver en stabil indkomst over fattigdomstærskelen, vil blive nået, når medlemsstaterne påtager sig deres ansvar for gennemførelse og anvendelse af gældende lovgivning, og når strukturerne er tilstrækkeligt moderne og dynamiske og giver folk i EU social sikring og retssikkerhed; opfordrer derfor Kommissionen til at stille forslag om

- et direktiv til beskyttelse af arbejdstageres rettigheder i tilfælde af omstrukturering,

- et direktiv vedrørende individuelle afskedigelser,

- et direktiv vedrørende social beskyttelse i forbindelse med nye former for beskæftigelse,

- et direktiv om overvågning af overholdelse af minimumsregler,

- et direktiv om en minimumsstandard for social sikring;

42. konstaterer, at den sociale og arbejdsmarkedspolitiske dagsorden fastsætter oprettelse af et forum for virksomheders omstrukturering; anmoder Kommissionen om i den forbindelse at lade Gyllenhammararbejdsgruppens forslag om en årlig social og arbejdsmarkedsmæssig statusopgørelse i store virksomheder indgå som led i denne dagsorden;

43. opfordrer medlemsstaterne til en uddybning af samarbejdet og udveksling af bedst mulig praksis gennem den åbne koordineringsmetode, som er et effektivt politisk virkemiddel, når det gælder beskæftigelse, social beskyttelse, social udstødelse, pensioner og sundhedsfaciliteter;

44. opfordrer Rådet og Kommissionen til at sikre fyldestgørende social beskyttelse af midlertidigt ansatte arbejdstagere ved at fremskynde behandlingen af de nuværende forslag til direktiv om midlertidigt ansatte arbejdstagere;

45. mener, at forbindelserne mellem arbejdsmarkedets parter i form af aftaler skal styrkes på alle niveauer; opfordrer derfor Kommissionen til at stille forslag om en frivillig ramme for transnationale kollektive forhandlinger, der omfatter både det tværsektorielle niveau og virksomheds- og sektorniveauet;

46. opfordrer sit ansvarlige udvalg til at overvåge implementeringen af den social- og arbejdsmarkedspolitiske dagsorden med regelmæssige mellemrum,

47. pålægger sin formand at sende denne beslutning til Rådet, Kommissionen, Det Europæiske Økonomiske og Sociale Udvalg og Regionsudvalget.

[1] EUT C 76 E af 25.3.2004, s. 226.

[2] Jf. KOM(2005)0012.

[3] EFT L 348 af 28.11.1992, s. 1.

[4] EUT L 158 af 30.4.2004, s. 50.

[5] EFT L 183 af 29.6.1989, s. 1.

[6] EFT L 18 af 21.1.1997, s. 1. Ændret ved tiltrædelsesakten af 2003.

[7] Europa-Parlamentets og Rådets forordning (EF) nr. 883/2004 af 29. april 2004 om koordinering af sociale sikringsordninger. (EUT L 166 af 30.4.2004, s. 1).

[8] EFT C 195 af 22.6.1998, s. 49.

[9] Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne (EFT L 254 af 30.9.1994, s. 64). Senest ændret ved direktiv 97/74/EF (EFT L 10 af 16.1.1998, s. 22).

--------------------------------------------------